XCOM 2 får opfølger: XCOM Chimera Squad

I disse corona-tider er mængden af underholdning man kan tage sig til ret afgørende for de fleste. Heldigvis er der firmaer, der gerne vil hjælpe os med at være underholdt derhjemme, når vi nu ikke kan komme ud i verden. Mod betaling, naturligvis. Heldigvis skal du ikke slippe alt for mange penge for at få fingrene i opfølgeren til et af verdens bedste strategispil, XCOM 2 – der hedder XCOM Chimera Squad. Udvikleren Fireaxis har netop annonceret det nye spil – og det kan allerede købes for 9.99€ eller ca. 80 danske kroner og så kan du hente spillet d. 24 april fra Stream. Det er i øvrigt ca. 50% af normalprisen, der bliver 19.99€.

En ustabil fred

Hvis du har afsluttet XCOM 2 (Og hvis du ikke har, er det bare om at komme igang) ved du, at de onde Advent blev slået af XCOM’s modstandsbevægelse, og i Chimera Squad er der nu fred imellem mennesker og rumvæsner. Sådan da. For uroen ulmer under overfladen i City 31, som er en slags “forsøgsby”, hvor de to grupper skal forsøge at leve sammen. Men for at holde det ulmende had i skak har byen allieret sig med en gruppe XCOM soldater, der dog langt fra ligner de folk du tidligere styrede rundt i den dystopiske verden – den består nemlig af 50% rumvæsner. Du skal altså nu tage kontrol over både mutons og sectoids.

Anderledes gameplay

Gameplayet i XCOM Chimera Squad er heller ikke som i tidligere udgaver af spillet. Det foregår kun i en enkelt by – City 31 – og XCOM holdet bliver sendt ud til forskellige lokationer, hvor grupper af banditter så skal løbes over ende. Men ved ankomst skal man vælge imellem forskellige “entry points”, som kan have stor betydning for, hvordan det efterfølgende slag går. Der er også ændret på selve det turbaserede setup, så man ikke skal lave alle sine træk for dernæst at se modstanderen lave sine træk. I stedet vil hver enkelt figur have en plads i rækkefølgen. Det giver interessante muligheder for helt nye taktikker – og problemer.

Spillets kort ser noget anderledes ud – du har “kun” City 31 at køre rundt i, og skal ikke længere flyve rundt over hele planeten.

Du kan hente XCOM Chimera Squad på Steam fra d. 24 april, og du kan allerede købe det nu, så det ligger klar til dig om ca. to uger. XCOM Chimera Squad findes desværre i første omgang kun til PC, men Fireaxis plejer at være klar med en Mac udgave ret hurtigt efter lanceringen af pc-udgaven.

Herunder en video med gameplay:

XCOM 2 får opfølger: XCOM Chimera Squad